google/wiki40b huggingface dataset:
Kjekstadmarka

Kjekstadmarka er den sørlige fortsettelsen av Vestmarka. Kjekstadmarka avgrenses av Lierdalen i vest, Røyken og Spikkestadbanen i sør og Asker i øst. Høyeste punkt er Brennåsen (361 moh.). DNT har en ubetjent hytte, Småvannsbu, ca. 2,5 km fra Dikemark
Kjekstadmarka regnes som en del av Oslomarka.
Gottfried Graf von Bismarck-Schönhausen

Bakgrunn

Gottfried Graf von Bismarck-Schönhausen ble født i Berlin og var sønnesønn av Kansler Otto von Bismarck. Han var annen sønn av Herbert Fürst von Bismarck. I 1890 overdro faren ham godset Reinfeld, som var tikommet slektev med Johanna von Puttkamer. 
Etter abitur i Plön trådte Bismarck i 1919 inn i Grenzschutz Ost. Etterpå gjennomførte han fra 1921 er studium i rettsvitenskap i Heidelberg, München og Kiel, med den første juridiske statseksamen i 1924. 
Årene 1925 og 1926 foretok Bismarck studiereiser gjennom Europa og arbeidet fra 1927 til 1928 for Hamburg-Amerika-Linie i Hamburg og New York. Fra 1928 til 1929 var Bismarck engasjert i ledelsen av Reichsverband der Deutschen Industrie i avdelingen for handelspolitikk. Deretter var han fra 1930 til 1933 i landbruket på godset sitt i Reinfeld.

Sasjonalsosialismens tid

Han var medlem av nazipartiet, og i 1933 ble han innvalgt til Riksdagen som nazimedlem. I 1935 ble han leder av regionalrådet (Regierungspräsident) for Stettin, og senere også for Potsdam. I 1937 giftet han seg med en kusine, grevinne Melanie Hoyos, i Wien. I 1944 hadde han rang som Brigadeführer (Brigade Leder/Generalmajor) i SS.
Fra 1942 var Bismarck motstander av fortsettelse av andre verdenskrig, og tok kontakt med andre medlemmer av det tyske aristokratiet som arbeidet mot nazi-regimet, blant andre Berlins politisjef,  Wolf-Heinrich Graf von Helldorf, oberst Claus Graf von Stauffenberg, og general Friedrich Olbricht med sikte på å starte forhandlinger med de vestlige Allierte. Han var deltok i forberedelsene til 20. juli-attentatet om å drepe Adolf Hitler, men var ikke direkte involvert i det.
Etter at attentatet sviktet ble Bismarcks forbindelser til attentatet oppdaget. Han ble utvist fra SS og Riksdagen. På grunn av hans berømte navn og mange sterke forbindelser, undgikk han den skjebne som rammet de fleste aktive attentatsmenn. Han ble ikke arrestert før i august og han ble ikke torturert. I oktober ble han frikjent for anklagene mot ham av Folkedomstolen, men ble likevel sendt til Sachsenhausen konsentrasjonsleir, hvor han ble relativt godt behandlet. Han ble befridd av sovjetiske styrker i april 1945. 
I september 1949 ble han og hans kone drept i en bilulykke i  Verden der Aller i nærheten av Bremen.
Martinezidium

Utseende

Små, avlangt ovale, blanke, brunsvarte skarabider. Oversiden har spredte, lyse, korte, oppstående børster. Hodet har to spisse tenner ved forkanten. Dekkvingene har fine lengdestriper.

Utbredelse

Martinezidium maya lever i Mellom-Amerika: Mexico, Guatemala og Belize. De øvrige artene er bare kjent fra Argentina.
Løspatron

Løspatron er en patron som er laget for å avfyres i vanlige skytevåpen, normalt uten prosjektil.
Det finnes flere typer, i plast og metall, og også med prosjektil. Da har man en innretning på løpsmunningen som knuser prosjektilet ved avfyring. Løspatroner brukes for eksempel ved simulerte krigssituasjoner under trening for militære, ved saluttering, eller ved filminnspillinger. I Norge kalles ofte løspatroner for «rødfis» eller «rødplast», da de er laget i rød plast.
Løspatroner er ikke ufarlige, de inneholder tennhette, og i noen tilfeller også krutt. Fragmenter fra patronen kan forlate løpet i høy hastighet, og kan i visse tilfelle være dødelige ved skyting på kloss hold. Under innspillingen av filmen The Crow ble hovedrolleinnhaver Brandon Lee drept da en revolver med et prosjektil som satt fast i løpet ble avfyrt med en løspatron. Trykket av avfyringen av løspatronen var høyt nok til å få prosjektilet til å forlate løpet, og trenge inn i Lees mage.
Løspatron må ikke forveksles med klikkpatroner eller ekserserpatroner, som er patroner uten tennhette, krutt og prosjektil.

Sikkerhetsavstander

For norske landmilitære styrker er sikkerhetsavstandene ved bruk av løsammunisjon angitt i Forsvarets sikkerhetsbestemmelser for landmilitær virksomhet (UD 2-1). Uten montert rekylforsterker er avstanden 20 m for kaliber til og med 12,7 mm. Med montert rekylforsterker er avstanden 10 m for 12,7 mm og 2 m for mindre kalibre. Knallskudd (håndgranatsimulator) skal ikke kastes nærmere personell enn 10 m, og de skal ikke brukes i lukket rom hvor personell oppholder seg.
Grønnfagerfly

Utseende

Et middelsstort (vingespenn 30 – 33 mm), lysbrunt nattfly med et rødlig eller grønnlig skjær. Kroppen er svært kraftig. Forvingen er lysbrun, midtfeltet mørkere, med et rødlig eller grønnlig skjær. Den har en mørk flekk på framkanten nær vingespissen. Bakvingen er hvit med en stort, brunsvart flekk i midten, noe svart bestøvning på framkanten og bredt brunsvart ytterkant med en eller to hvite flekker. Larven er rosa med hvite lengdestriper, med spredte, korte, oppstående børster.

Levevis

Arten forekommer helst i åpne områder. Den er en rask flyger og kan foreta lange vandringer – de individene som er funnet i Nord-Europa er innfløyne, men etter store invasjoner kan arten etablere bestander der for noen tid. Larvene utvikler seg på blomsterhoder og frøemner av ulike urter, blant andre haukeskjegg (Crepis spp.), kløver (Trifolium spp.), smeller (Silene spp.) og blåknapp (Centaurea spp.). De kan også drepe og spise andre larver. De voksne sommerfuglene flyr i to generasjoner, i mai – august. De er aktive både om dagen og om natten.

Utbredelse

Arten er funnet over det meste av Europa, men har bare faste bestander i sør. I Norge kjenner man to sikre funn, fra Nesodden i Akershus i 1914 og fra Nøtterøy i Vestfold i 1969, begge i august.
Vinglasskjøler

Vinglasskjøler er et kar som fylt med is eller isvann ble brukt til å avkjøle vinglass. Slike glasskjølere skal være laget i sølv i England omkring 1680, og bruken brer seg så utover Europa på 1700-tallet. Tidlig bruk er noe usikker, og det er mulig at slike kar da først og fremst ble brukt til å skylle glass i når man skulle drikke flere typer vin av samme glass. Men av skildringer fra 1700-tallet framgår det at man også dekket med vinglasskjølere selv om det sto flere glass ved hver kuvert. I England ble vinglasskjølere kalt moneith som etter tradisjonen skal være etter en person med samme navn.
Vinglasskjølere er ovale eller runde kar laget av glass, keramikk eller metall. De har gjerne plass til flere glass som kan henge etter foten med klokken ned i vannet. Fra England kjennes det også vinglasskjølere fra perioden ca. 1750 til 1860 for ett glass. De siste har da form som samtidige skylleboller, men med en eller to nedbøyninger som man kan henge glasset i.
Når det var i 1840-årene var fest hos statsråd Hans Christian Petersen på Solli i Christiania, sto det en vinglasskjøler i keramikk på bordet i spisestuen. Den hadde tunget kant slik som den på bildet og var fylt med is. Glassene lå i hver sin tunge med klokken ned i kjøleren og med foten ragende opp.
Gaston Reinesch

Utdanning og yrkeserfaring

Reinesch har en Master of Science-grad i samfunnsøkonomi (economics) fra London School of Economics, og har også utdanning innen matematikk og statistikk.
Han var generaldirektør i Finansdepartementet fra 1995 til 2012, men har også vært styre leder i BGL BNP Paribas, og han har sittet i styret i Den europeiske investeringsbanken (European Investment Bank). Han har også vært president i Société nationale de crédit et d'investissement, og han har vært styreformann i det statlige post- og telekomselskapet P&T Luxembourg (i dag: POST Luxembourg).
Den 1. januar 2013 overtok han som sentalbanksjef, etter Yves Mersch.
Siste forestilling

Handling

Siste forestilling er en oppvekstskildring om Sonny Crawford (Timothy Bottoms) og hans bestevenn Duane Jackson (Jeff Bridges), som bor i det døende samfunnet Hicksville, en liten by i Texas, tidlig på 1950-tallet. Lokal kinonedleggelse og Koreakrigen er faktorer som preger ungdommenes liv.
Likestillingsloven

Formål

Likestillingsloven skulle fremme likestilling mellom kjønnene og bedre kvinners stilling i samfunnet. Den skulle sikre at kvinner og menn gis like muligheter til utdanning, arbeid og faglig utvikling.
Formålet med loven var at de to kjønn skulle få like muligheter i samfunnsliv, hjem og arbeid, men det var uttrykkelig sagt at loven «tar særlig sikte på å bedre kvinnens stilling». Likestillingsloven var en gjennomføring på nasjonalt nivå av den grunnleggende menneskerettigheten til ikke å bli diskriminert på grunn av kjønn. I tillegg til norsk lov og menneskerettslige regler kommer EØS-rettslige forpliktelser til anvendelse. EØS-avtalens artikkel 69 om lik lønn for arbeid av lik verdi og artikkel 70 om prinsippet om lik behandling av kvinner og menn og en rekke EF-direktiver ble gjennomført via bestemmelser i likestillingsloven.
Den 10. juni 2005 ble FNs kvinnekonvensjon (De forente nasjoners internasjonale konvensjon 18. desember 1979 om avskaffelse av alle former for diskriminering av kvinner) inkorporert i loven som § 1b, som gjeldende norsk lov (i kraft 1. juli 2005). Denne paragrafen ble opphevet den 19. juni 2009, men til gjengjeld er kvinnekonvensjonen inkorporert i Menneskerettighetsloven av 1999 som gjeldende norsk lov.

Likestillingslover for andre diskrimineringsgrunnlag

Det tok over et kvart århundre før Stortinget vedtok en likestillingslov for noe annet diskrimineringsgrunnlag enn kjønn, lov om etnisk diskriminering m.v. i 2005. I 2008 ble lov om forbud mot diskriminering på grunn av nedsatt funksjonsevne vedtatt. Det finnes ingen likestillingslover for andre diskrimineringsgrunnlag. Barne- og likestillingsdepartementets prosess for å få til en felles likestillingslov for alle diskrimineringsgrunnlag, ble stoppet av likestillingsminister Audun Lysbakken i 2011. Lov om forbud mot diskriminering på grunn av seksuell orientering, kjønnsidentitet og kjønnsuttrykk ble vedtatt i 2013.
Placeboeffekt

Placebo

Et placebo (latin for «jeg vil behage»), betegner ofte en «sukkerpille», «narrepille» eller en «skinnbehandling» som ikke har målbar medisinsk effekt, men som kun har til formål å studere placeboeffektens innflytelse – gjerne i forbindelse med forskning, for eksempel på legemidler eller naturmidler. I medisinsk forskning er placebo en pille, injeksjon, væske eller prosedyre som ikke påvirker sykdommer i kropp og sinn. En akupunkturnål og en falsk akupunkturnål betraktes i medisinsk forstand som to placeboer som begge kan påvirke det opioide systemet (smertelindring). Innenfor psykologien har begrepet placebo gått fra å være konkret en narrepille utvidet seg til at personens tro er årsaken til at skinnbehandlingen fungerer. Etter en placebobehandling med psykologisk perspektiv kan personer bli villedet til å tro at det ikke er noe i veien med dem, fordi utfallet tilsynelatende bare foregår i hodet på dem. Det er ikke sannsynlig innenfor vitenskapen at placebo i forsøk har en utelukkende psykologisk forklaring. En annen myte er at affeksjon er en form for placebo.

Bruk av placebo i dobbelblindtester

I dobbelblindtester gis det et placebo til et randomisert utvalg (en tilfeldig valgt halvpart) som for alle virker å være identisk med det som skal testes, dog uten aktive virkestoffer. En gruppe får det middelet som skal testes, mens en kontrollgruppe får placebo for å registrere effektene i de to gruppene og forskjellene mellom dem. Normalt vil man kunne registrere grader av placeboeffekt i begge grupper, men ofte vil resultatene av det aktive midlet klart (signifikant) skille seg fra det man kan finne i placebogruppen - på papiret. Dobbelblindtester ved bruk av placebo er ikke regnet som fullverdig vitenskap. Ulik art av forventninger og tolkninger, som å være deltaker i den virkelige behandlingsgruppen, er noen av mange årsaker til at dobbelblindtester ikke gir en helhetlig sannhet. I akupunkturforskning benyttes ikke den ekte dobbelblindtest-metoden fordi det er falske og ekte nåler som begge kan påvirke det opioide systemet, eventuelt to placeboer i forsøket.

Nocebo

Det motsatte av placebo er nocebo. I likhet med placebo kan noceboeffekt i forsøk ha mange mulige årsaker. Noceboeffekt (fra latin «jeg vil skade») kan innebære en forverring av en tilstand ved behandling og hvis årsak kan isoleres til personlige eller kulturelle forventninger.
Anomiopus

Utseende

Middelsstore, oftest litt avlange, blankt metalliske skarabider. Hodet er bredt skovlformet med nyreformede fasettøyne, i midten av forkanten bredt innbuktet med to korte tenner. Pronotum er speilblankt med spredt punktering, nesten så langt som bredt. Dekkvingene har dype lengdefurer.

Levevis

Som andre møkkskarabider har disse artene larver som lever av møkk.

Utbredelse

Slekten er utbredt i Sør-Amerika.
Leirfivellandet

Leirfivellandet er det andre albumet til Famntak, utgitt i 2006.
Taiwans nasjonale universitet

Taiwans nasjonale universitet (NTU; Tradisjonell kinesisk: 國立臺灣大學; Tongyong Pinyin:Guólì Táiwān Dàsyué; Zhuyin: ㄍㄨㄛˊ ㄌㄧˋ ㄊㄞˊ ㄨㄢ ㄉㄚˋ ㄒㄩㄝˊ; kort Táidà) er et statlig og nasjonalt universitet i Taipei i Taiwan. Universitetet har omtrent 29 000 studenter (2008). 
Taiwans nasjonale universitet nedstammer fra Taihoku keiserlige universitet, grunnlagt i 1928 da Taiwan var japansk; det var en av Japans ni keiserlige høyskoler. Navneskiftet fant sted da japanerne måtte returnere Taiwan til kinesisk styre i 1945.
Akutt aksent

Praktisk bruk

På en PC med norsk tastatur skrives tegnet ´ ved å holde AltGr inne og trykke \, og deretter den bokstaven aksenten skal være over (f.eks. e blir é). Ønsker man kun aksenten trykkes mellomromstasten i stedet.
På en Mac med norsk tastatur finnes en egen tast for aksent.

Koding

ISO-8859-1-bokstavkodingen inkluderer bokstavene á, é, í, ó, ú, ý og deres respektive store bokstaver. Mange flere bokstaver er tilgjengelige i Unicode.
Norges Bank (Stavanger)

Norges Bank i  Stavanger ligger på Domkirkeplassen 3. Bygget, som er tegnet av arkitekt Louis Kloster, ble tatt i bruk i 1964. Det ble tildelt A.C. Houens arkitektpris i 1975. Bygget ble også kåret som ett av Morgenbladets 12 viktigste byggverk fra etterkrigstiden. Begrunnelsen for dette var:
«Norges Bank i Stavanger er et av 1960-tallsarkitekturens høydepunkter. Sober og distingvert fremtrer fasaden nærmest som et modernistisk, tredelt renessansepalass i glass og stål. Tidløs internasjonal modernisme inspirert av Ludwig Mies van der Rohes arkitektur er kombinert med rustikk, håndmeislet betong slik at bygningen fremstår som både kontinental og nasjonal»

Historie

Bygningen ble oppført som avdelingskontor for Norges Bank og ble brukt som dette til kontoret ble nedlagt i 2002.Etter at avdelingskontoret ble nedlagt, holdt Norsk Kontantservice (NOKAS) til i bygget frem til de flyttet til eget bygg på Gausel i 2007. Den 2. april 2004 kjøpte Stavanger kommune bygget for 29 millioner kroner; i tillegg brukte kommunen ca. 24 millioner kroner til å pusse opp bygget som var  hovedkvarter for kulturhovedstadsåret 2008.  Allerede samme år flyttet informasjonskontoret for Stavanger 2008 inn her og senere er bygget brukt til Turistinformasjonen.

NOKAS-ranet

Bankbygget var åsted for NOKAS-ranet 5. april 2005. NOKAS-lokalet var i byggets kjeller med inngang fra bakgården og det tidligere banklokalet ble ikke skadet under ranet.
NOKAS-ranet forgikk i tellesentralen til Norsk Kontantservice (NOKAS) i kjelleren på dette bygget den 5. april 2004, ca. klokken 08.00. Gjerningsmennene kom unna med 57,4 millioner kroner i ransutbytte, hvilket gjør dette til norgeshistoriens største ran. Det ble avfyrt en rekke skudd mot politiet og politiets biler. Politiførstebetjent Arne Sigve Klungland ble skutt og drept i denne skuddvekslingen.
Ţ

Ţ og ţ (T med cedille) er den 34. bokstaven i det liviske alfabetet, mellom t og u. Livisk rettskriving baserer seg på latvisk og estisk. Som på latvisk, representerer cedillen palatalisering av grunnbokstaven, så denne bokstaven representerer en ustemt palatal plosiv – [c].
Den kan noen ganger forekomme på rumensk, men dette er feil, siden rumensk benytter seg av bokstaven Ț - t med komma. I tidlige utgaver av Unicode fantes kun ţ, og denne ble derfor brukt i stedet for ț. Avhengig av font og innstillinger på datamaskinen kan de to bokstavene se temmelig like ut.
I 1868, foreslo franskmannen Ambroise Firmin-Didot i boken Observations sur l'orthographe, ou ortografie, française, at fransk burde adoptere en bokstav ţ, siden t i mange ord ikke uttales som [t], men som [s]; spesielt i ord fra latin der følges av en i. Dette gjelder for eksempel alle ord som slutter med endelsen -tion (f.eks. nation og révolution). Samtidig var det ønskelig å beholde t-en som en t, slik at ordenes morfologi kunne sees, og det var lettere å se hvilke ord som var beslektet. (For eksempel uttales t-en forskjellig diplomatie og diplomatique ([s] i det første, [t] i det andre; disse ordene kunne da skrives som diplomaţie og diplomatique. Gitt at ţ skal uttales [s] får vi her både en rettskrivning som er mer i tråd med uttalen av ordene, samtidig som vi også ser at ordene har samme rot.) Dette ble imidlertid ikke fulgt opp. En slik bokstav ville vært lik i funksjon til bokstaven ç, der c i en posisjon der den vanligvis uttales [k], skal uttales [s], men pga. historisk rettskrivning og morfologi har man beholdt c-en.
På norsk har man gjort noe lignende det Firmin-Didot foreslo, ved å endre skrivemåten i slike ord; ord med den latinske endelsen -tion, med norsk rettskriving, får i stedet endelsen -sjon.
Whidbey Island-klassen

Whidbey-klassen er en amerikansk klasse skip for amfibisk krigføring.  De har en intern dokk for å betjene LCAC luftputelandgangsfarkoster og et helikopterdekk.  Klassen begynte å bli bygget i 1981, og skal være i tjeneste omtrent fram til 2022.
Folkets dagblad

Renmin Ribao (kinesisk: 人民日报, pinyin: Rénmín Rìbào – Folkets Dagblad) er partiorgan for Det kinesiske kommunistparti og med sitt opplag på 3-4 millioner er det Folkerepublikken Kinas største dagsavis. 
Avisen utkom første gang den 15. juni 1948 i Pingshan i Hebei som regional partiavis, men flyttet over til Beijing i mars året etter. 
Avisen utarbeider også interne nyhetsrapporter (neican) forbeholdt ledende politikere og embedsmenn.
Jack Huston

Karriere

Jack Huston er kjent for sin rolle som Richard Harrow i TV-serien Boardwalk Empire, der han fikk en fast rolle fra sesong 2 etter å ha vært med i fem episoder i sesong 1. Han har også spilt i filmene The Twilight Saga – Eclipse (2010), Outlander (2008) og Factory Girl (2006).
I 2013 skal han spille Jack Kerouac i biografifilmen Kill Your Darlings.

Personlig liv

Jack Huston er nevø av skuespillerne Danny Huston og Anjelica Huston. Han er sønn av Margot Cholmondeley og Tony Huston. Bestefaren var John Huston, mens oldefaren var Walter Huston, begge Oscar-vinnere.
Legio II Italica

Legio II Italica var en romersk legion. Symbolet deres var en hunn-ulv og Romulus og Remus.
Den ble opprettet av Marcus Aurelius i år 165, og var stasjonert for det meste i Noricum for å bekjempe germanere. Legionen var lokalisert i Lauriacum, i nåværende Enns fra 180. I 193 markerte den seg ved å støtte Septimius Severus ved å marsjere inn i Roma med ham. Severus ga dem tittelen Fidelis (lojal) som takk for hjelpen. Legionen ble brukt av Severus under opprørene til Pescennius Niger og Clodius Albinus, og i Severus' angrep på Partia.
Legionen fortsatte ut til begynnelsen av det femte århundre i Noricum.
Baglhólmur

Baglhólmur er en holme på Færøyene, beliggende utenfor Víkarbyrgi på østkysten av Suðuroy.
Holmen er med sine 0,8 hektar Færøyenes ellevte største.
Danny Kirwan

Bakgrunn

Danny Kirwan vokste opp i Brixton i London, og ble i ung alder kjent som en begavet gitarist.

Musiker

Kirwan spilte i Fleetwood Mac i perioden mellom den tidlige bluesrock-tiden deres og mer vanlig pop og rock, fra sent i 1960-årene til tidlig i 1970-årene. Dette var før Stevie Nicks og Lindsey Buckingham. Kirwan ble oppdaget av Fleetwood Mac-medlemmene Peter Green og Mick Fleetwood da han som 18-åring var frontmann i et lokalt bånd kalt Boilerhouse. Green tok den unge gitaristen under sine vinger, og prøvde å finne andre musikere som Kirwan kunne spille med (som var av samme kaliber som ham selv), men fant ingen. Green inviterte da med seg Kirwan i bandet i august 1968. Selv om Kirwan inspirerte bandet til å gi ut klassiske utgivelser som Then Play On i 1969, Kiln House i 1970, Future Games i 1971 og Bare Trees i 1972, så de andre bandmedlemmene etter kort tid den mørke siden til den unge musikeren.
Han slet med alkoholmisbruk og humørsvinginger. Han fikk også psykiatrisk behandling. 
Etter hvert begynte situasjonen å slite på bandet, og etter en spesiell hendelse på en turné i 1972, da Kirwan knuste gitaren sin før en konsert og nektet å spille, fikk den da 22 år gamle gitaristen sparken i bandet. Mick Fleetwood var den gang den eneste ai bandet som var på talefot med Kirwan.
Kirwan la så ut på en solokarriere og gav ut obskure plater som Second Chapter i 1975 (med de tidligere Chicken Shack-medlemmene Andy Sylvester og Paul Raymond), Midnight in San Juan i 1976 og Hello There Big Boy! i 1979, før Kirwan forsvant fra søkelyset. I 1990-årene gikk det rykter om at Kirwan var hjemløs og slet, noe Kirwan bekreftet selv i et intervju med The Independent i 1993. 
Mot slutten av 1990-årene hadde Kirwan kommet på fote igjen, og gav ut en samleplate med musikken sin, Ram Jam City i mai 2000. 
Kirwan ble innlemmet i Rock and Roll Hall of Fame i 1998 for arbeidet sitt med Fleetwood Mac, men var ikke med på seremonien.
Beiliu

Beiliu (kinesisk: 北流; pinyin: Běiliú) er et byfylke i byprefekturet Yulin i den autonome region Guangxi i Folkerepublikken Kina.
Befolkningen var på 1 127 994 innbyggere i 1999.

Samferdsel

Kinas riksvei 324 fører gjennom området. Den går fra Fuzhou i provinsen Fujian og gjennom Guangdong, Guangxi, Guizhou, og ender i Kunming i Yunnan.
Steinkjer Skiklubb

Steinkjer Skiklubb er en skiklubb i Steinkjer i Trøndelag. Klubben ble stiftet i som Indtrøndelagens Skiforening 22. desember 1885. Klubben skiftet navn til Stenkjær Skiklubb i 1892. Steinkjer Skiklubb arrangerte norgesmesterskapet på ski i 1949, 1979, 1987, 2001 og 2011. Klubben var vertskap for et renn i verdenscupen i skiskyting i 1989.

Kjente løpere

Otto Sverdrup og Kristian Kristiansen som deltok på Fridtjof Nansens skiferd over Grønland i 1888 ble begge utnevnt til æresmedlemmer av Steinkjer Skiklubb. Andre kjente medlemmer er Morten Brørs, Anders Bardal, Truls Ove Karlsen og Ole Marius Ingvaldsen.
Junior-VM i alpint 2015

Junior-VM i alpint 2015 ble arrangert på Hafjell og Kvitfjell i perioden 7. til 13. mars 2015.
Norra Bro

Norra Bro er et tettsted i Örebro kommune i Örebro län i landskapet Närke i Sverige. I 2010 hadde tettstedet 687 innbyggere.
Norra Bro grenser til Brickebacken og Gryts industriområde. Området er forbundet med det sentrale Örebro via Gällerstadvägen.
Området består delvis av et større rekkehusfelt fra 1970-tallet med omkringliggende eneboliger fra samme tid, og dels av eneboliger bygd på slutten av 1990- og begynnelsen av 2000-tallet.
Mellom 1980 og 2005 økte befolkningen med 24 prosent. Det er mange arbeidsplasser i området. Det kommunale tjenestetilbudet er felles med Brickebacken, f.eks. helsestasjon og skole. Like i nærheten av Norra Bro har Atlas Copco et anlegg.
I eldre tider lå bygden Norra Bro ca. 2 km lengre sør, men i forbindelse med skiftet av jordbrukseiendommer på 1800-tallet, ble gårdene delt opp, og bolighusene flyttet. Da det nåværende villaområdet ble bygd, ble det gamle navnet Norra Bro tatt i bruk igjen.
Brunel University

Rangeringer

Universitetet ble rangert som nummer 49 av 126 britiske universiteter på Complete University Guides liste for 2016 og som nummer 53 av 119 britiske universiteter på The Guardians 2016-liste.
THE World University Rankings 2014-2015 plasserte universitetet på plass 226-250 av de 500 beste universitetene i verden. I QS World University Rankings for 2014 rangerte universitetet som nummer 355 og i Academic Ranking of World Universities (Shanghai-rankingen) for 2014 som nummer 401-500 av verdens universiteter.